9. การควบคุมภายใน

เมื่อวันที่ 16 กุมภาพันธ์ 2554 คณะกรรมการตรวจสอบร่วมกับกรรมการบริษัท
ฝ่ายบริหารและจัดการของบริษัทฯ ได้ทำการประเมินความเพียงพอของระบบการควบคุมภายใน
โดยสรุปสาระสำคัญได้ดังนี้

1.  องค์กร และสภาพแวดล้อม

คณะกรรมการมีความเห็นว่าบริษัทฯ มีโครงสร้างองค์กรที่ชัดเจน และได้กำหนดขอบเขตอำนาจ
ความรับผิดชอบแต่ละฝ่ายไว้เป็นลายลักษณ์อักษร มีการกำหนดเป้าหมายการดำเนินธุรกิจที่ชัดเจน
วัดผลได้ ซึ่งในการกำหนดเป้าหมาย และแผนงาน ฝ่ายจัดการและผู้บริหารแต่ละสายงาน
ได้ร่วมกันพิจารณา และกำหนดเป้าหมายธุรกิจ พร้อมกลยุทธ์ในการดำเนินการ
โดยใช้ผลการดำเนินงานในปีที่ผ่านมาเป็นข้อมูลเบื้องต้น จึงมั่นใจว่ามีความเหมะสม
และจะดำเนินงานได้ตามเป้าหมายที่กำหนด

สำหรับนโยบาย ระเบียบปฏิบัติงาน และข้อกำหนดเกี่ยวกับจริยธรรม (Code of Conduct)
บริษัทฯ ได้มีการกำหนดไว้ในคู่มือจริยธรรมธุรกิจ เพื่อเป็นแนวทางการปฏิบัติงานของกรรมการ
ผู้บริหาร และพนักงานทุกฝ่าย โดยคู่มือจริยธรรมธุรกิจนี้ บริษัทฯ
ได้จัดทำโดยคำนึงถึงกฎหมายและข้อบังคับที่เกี่ยวข้อง
ประกอบกับผลกระทบที่อาจเกิดกับผู้มีส่วนได้เสีย

2.  การบริหารความเสี่ยง

คณะกรรมการเห็นว่าคณะผู้บริหารได้พิจารณา
และประเมินความเสี่ยงที่อาจมีผลต่อการดำเนินงานของบริษัทฯ อย่างสม่ำเสมอ
โดยมีการกำหนดแผนการดำเนินงานในทุกๆ ปี และกำหนดให้มีการประชุมในทุกๆ 2 สัปดาห์
เพื่อติดตามผลการดำเนินงาน และปัจจัยเสี่ยงอย่างใกล้ชิด เพื่อกำหนดวิธีบริหาร
และควบคุมให้ความเสี่ยงอยู่ในระดับที่ยอมรับได้ พร้อมกับแจ้งให้พนักงานที่เกี่ยวข้องรับทราบ
และปฏิบัติตามมาตรการบริหารความเสี่ยงที่กำหนดไว้

3.  การควบคุมการปฏิบัติงานของฝ่ายบริหาร

คณะกรรมการเห็นว่าบริษัทฯ ได้มีการกำหนดขอบเขต อำนาจหน้าที่
และวงเงินอำนาจอนุมัติของฝ่ายบริหารในแต่ละระดับไว้อย่างชัดเจนเป็นลายลักษณ์อักษร
และแยกหน้าที่ความรับผิดชอบงานด้านการอนุมัติ การบันทึกบัญชีและข้อมูลสารสนเทศ
และการดูแลจัดเก็บทรัพย์สินออกจากกันโดยเด็ดขาด เพื่อเป็นการตรวจสอบซึ่งกันและกัน
ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว
บริษัทฯจะเสนอรายการดังกล่าวผ่านที่ประชุมคณะกรรมการตรวจสอบ และทำกระทำรายการนั้น
เสมือนที่กระทำกับบุคคลภายนอก

4.  ระบบสารสนเทศ และการสื่อสารข้อมูล

คณะกรรมการเห็นว่าบริษัทฯ
ได้มีการจัดทำหนังสือเชิญประชุมคณะกรรมการโดยมีข้อมูลและรายละเอียดของวาระที่จะเข้าร่วมประชุม
พร้อมทั้งสรุปข้อมูลต่างๆ ให้คณะกรรมการได้พิจารณาก่อนการประชุมล่วงหน้าอย่างน้อย 7 วัน
และได้จัดให้มีการบันทึกรายงานการประชุมกรรมการอย่างละเอียด ซึ่งทำให้สามารถอ้างอิง
และตรวจสอบความเหมาะสมในการปฏิบัติหน้าที่ของกรรมการได้

ในการจัดทำบัญชี บริษัทได้เลือกใช้นโนบายตามหลักการบัญชีที่รับรองโดยทั่วไป
และได้จัดเก็บเอกสารประกอบการบันทึกต่างๆ อย่างเหมาะสม โดยได้ว่าจ้างบริษัท แบรมเบิ้ลส์
(ประเทศไทย) จำกัด
ซึ่งเป็นบริษัทรับจัดเก็บเอกสารเป็นผู้รักษาเอกสารโดยมีระบบการดูแลที่เหมาะสม

5.  ระบบการติดตาม

คณะกรรมการเห็นว่า บริษัทฯ
มีการบรรจุวาระการประชุมเกี่ยวกับการติดตามผลการดำเนินงานในทุกๆ เดือน
เพื่อรายงานแก่คณะกรรมการรับทราบ และให้ข้อเสนอแนะในการปฏิบัติงาน
สำหรับแผนงานในการดำเนินงาน และงบประมาณ บริษัทฯจะมีการจัดทำและทบทวนทุกๆ ครึ่งปี

บริษัทจัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
โดยใช้นโยบายการควบคุม 2 ระดับ คือ (1) ควบคุมกันเองระหว่างหน่วยงานที่เกี่ยวข้องกัน
ตามหลักการควบคุมภายในที่ดี และ (2)
จัดให้มีการตรวจสอบและประเมินผลการควบคุมภายในโดยสำนักตรวจสอบภายใน ซึ่งบริษัทฯ
ได้กำหนดให้ผู้ตรวจสอบต้องรายงานผลตรงต่อคณะกรรมการ หรือคณะกรรมการตรวจสอบ
ทั้งนี้เพื่อให้ผู้ตรวจสอบสามารถปฏิบัติงานได้อย่างอิสระและเสนอรายงานผลการตรวจสอบได้อย่างตรงไปตรงมา

นอกจากนี้นางกิ่งกาญจน์ อัศวรังสฤษฎ์ ผู้สอบบัญชีรับอนุญาตเลขทะเบียน 4496
จากสำนักงานสอบบัญชี เอินส์ท แอนด์ ยัง ผู้ตรวจสอบงบการเงินของบริษัทฯ สำหรับปี สิ้นสุด 31
ธันวาคม 2553
ได้ให้ความเห็นเกี่ยวกับการประเมินประสิทธิภาพการควบคุมภายในด้านบัญชีของบริษัทฯ
ว่าทางสำนักงานไม่พบจุดอ่อนที่เป็นสาระสำคัญในระบบการควบคุมภายในด้านบัญชี